Mir si mit em Velo zum Gmüessfeld gfahre, will is Guide het wellä zeigä mit was mir spöter choche. Dä Usflug durch agrenzendi Dörfli und Fischzuchtgebiet isch wunderschön gsi. S`Highlight isch gsi mit em Velo uf em licht erhöhtä lange Fäldwägli z fahre. Rechts und links hets Fischzuchtbecki gha und d`Allee us Kokospalmä hets Südseefeeling perfekt gmacht. Ä Traum! Im Aschluss simer uf em Märt no zwöi drü Sache goh poschte. Denn isch es zrug zum Restaurant gangä  womer am Vortag gässä hän und das Chochschuel Agebot gseh hen. Für Eus zwöi hei si im hintere Teil vom Restaurant en grosse Tisch mit verschiedene Zuetate, Bretli, Messer und Gasschocher bereit gstellt. Dr Chuchichef het denn zämä mit Eus diä verschiedene Gricht zuebereitet. Mir hei grüschtet, gschniplet, gknätet, grollt, grüert und frittiert und natürlich guet ufpasst. Es het e Salat mit kochte Crevete, Rüebli und grüne Mango, Fisch imene Tontöpfli mit Ingwer und Früheligsrolle, Wasserspinat und Chürbisblüete  mit Chnoblauch geh.